行路難二十篇（幷序） 第十四章明三空無性
作者：傅翕
朝代：唐

paragraphs: 君不見諸佛聖人心無礙，爲通道化說三無。
雖說三無實無說，心爲萬境所由居。
正使顛倒造五逆，隨情所作併歸如。
抱檏澄神念無念，亦不分別滅無餘。
所以安心不擇處，了知真俗體非殊。
息慮心空不捨事，名理言行不相扶。
不依六塵心搖動，真如無作順空虛。
無去無來常不住，心神竭盡亦非無。
不壞於身隨一相，不斷貪淫而不居。
若謂無差還自縛，言其體異轉傷軀。
猶如夢幻無真實，本來非有若爲除。
行路難，路難頓爾難料理。
凡夫妄見有差殊，真實凝心無彼此。